**Text602** (tiež skrátene **T602**) je český textový procesor typu WYSIWYG pre počítače IBM PC a kompatibilné s operačným systémom DOS, rozšírený v Česko-Slovensku resp. v Česku a na Slovensku najmä v prvej polovici 90. rokov 20. storočia. Umožňuje bez ďalších pomocných programov pracovať so znakmi národných abecied (predovšetkým s českými a slovenskými, ale aj s nemeckými alebo s azbukou) a niekoľkými rôznymi mapami klávesnice. Pracuje v grafickom režime a bolo možné ho prevádzkovať už na počítačoch PC XT s monochromatickou grafickou kartou Hercules, 384 KiB operačnej pamäte a jednou disketovou jednotkou.:3

Dejiny
------

Text602, verzia 1.00 (1989)
Prvá verzia procesora vznikla ešte pred novembrom 1989 v kruhoch niekdajšej pražskej 602. základnej organizácie Zväzarmu, združujúcej záujemcov o osobné počítače. Časopis *Mikrobáze* priniesol fotoreportáž z prezentácie programu, konanej 22. júna 1989 v malej sále pražského paláca Kotva, pričom uvedenie prebehlo za pozornosti zástupcov ČST a redakcií celého radu novín a časopisov. Program, vrátane používateľskej príručky, sa v júli 1989 predával za cenu 2 998 Kčs. Ako autori sú uvedení Jaromír Šiška, Richard Kaucký a Martin Šiška. Neskôr vývoj prevzala nimi založená firma Software602. Posledná verzia, 3.1, bola vyvinutá v roku 1995.

Charakteristika
---------------

Textový procesor T602 obsahuje funkcie, ktoré umožňujú pohodlne vytvárať textové dokumenty, predovšetkým:

* komunikácia s používateľom v českom aj slovenskom jazyku,
* klávesové skratky prevzaté z programu WordStar,
* rôzne typy neproporcionálneho písma (normálne, tučné, kurzíva, vysoké, veľké, podčiarknuté, horný a dolný index),
* rôzne mapy klávesnice (česká, slovenská, anglická, nemecká, ruská, programátorská, používateľom definované),
* podpora mnohých typov tlačiarní,
* označovanie a kopírovanie textu, stĺpcové bloky,
* automatické zalamovanie odsekov, vrátane korektného českého a slovenského delenia slov,
* korektor pravopisu s používateľsky rozšíriteľným českým, slovenským a anglickým slovníkom,
* vkladanie obrázkov,
* kreslenie rámčekov (tabuliek),
* možnosť otvoriť viac dokumentov naraz,
* práca s makrami,
* zostavenie obsahu alebo registra dokumentu,
* prepojenie s databázovým súborom pre hromadnú korešpondenciu,
* kalkulačka, jednoduchý správca súborov.

Podporované formáty
-------------------

Natívne program používa vlastný formát 602. Je tiež možné importovať aj exportovať súbory formátov používaných programy WordStar, Microsoft Word, WordPerfect a tiež súbory formátu RTF. Import a export prebieha pomocou programu pre602.exe, ktorý funguje samostatne, môže však byť pohodlne prednastavený a volaný z menu T602.

Do dokumentu je možné vložiť aj obrázky, do verzie 3.0 vrátane iba vo formáte TIFF. Od verzie 3.1 boli podporované formáty Microsoft Windows Bitmap (BMP) a PC Paintbrush (PCX).

Tlač
----

Kvôli skutočnosti, že nie všetky tlačiarne dovezené na začiatku 90. rokov do Česko-Slovenska mali znakovú sadu obsahujúcu české a slovenské znaky, zakomponovali autori do programu tri druhy tlače:

* Grafický režim – všetok text sa do tlačiarne odosiela ako zhluk bodov (táto metóda bola najľahšia a pravdepodobne najpoužívanejšia, bola však aj najpomalšia a najmenej šetrná k páske či náplni tlačiarne)
* Nahratie znakovej sady do RAM tlačiarne pomocou programu down602m.exe (neskôr d602.exe) a následná tlač z T602 v textovom režime
* Textový režim pre tlačiarne, ktoré obsahujú všetky potrebné znaky, bez nutnosti čokoľvek nahrávať (v tomto režime sú podporované aj niektoré tlačiarne s typovým kolieskom alebo elektrické písacie stroje s pripojením k počítaču)

Definícia pre jednotlivé tlačiarne sú uložené v súboroch s príponou DST tak, aby si ich používateľ mohol upraviť v prípade, že by tlačiareň nebola schopná pracovať s žiadnym dodávaným ovládačom.

Hromadná korešpondencia (mail merge)
------------------------------------

Text602 má zabudovaný systém mail merge. Je schopný načítať tabuľku vo formáte DBF, vybrať z nej záznamy zodpovedajúce kritériám a následne vytlačiť dokument toľkokrát, koľko vyhovujúcich záznamov bolo nájdených. Typickým využitím systému je hromadná korešpondencia, kedy sa rovnaká predloha listu opakovane tlačí s iným adresátom, oslovením, prípadne ďalšími údajmi, dosadenými zo záznamu v tabuľke. K načítaniu tabuľky a pohybu v záznamoch sa používajú tzv. bodkové príkazy. Bodkový príkaz sa zapisuje priamo do tela dokumentu, na začiatok riadku. Príkaz začína bodkou, nasledujú dve písmená definujúce príkaz a podľa potreby aj parametre príkazu. Na vytlačenom dokumente potom nie sú tieto príkazy vidieť. Napríklad príkaz:

**.DF Adresy.dbf**

určuje, že má byť pred tlačou načítaný súbor adresy.dbf. Jednotlivé polia sa potom vkladajú kamkoľvek do dokumentu vo formáte $(premenná), pričom názov premennej zodpovedá názvu stĺpca tabuľky.

Kartotéka K602
--------------

V neskorších verziách bol s procesorom dodávaný aj program Kartotéka K602. Je to program umožňujúci vytvoriť súbor vo formáte DBF a plniť ho dátami v používateľom navrhnutom formulári. Program nie je mienený ako plnohodnotné databázové prostredie, nevie pracovať s viacerými tabuľkami naraz a možnosti filtrovania záznamov a vyhľadávanie sú obmedzené. Ide predovšetkým o pomôcku k vytvoreniu jednoduchej tabuľky, využiteľnú v systéme mail merge.

Referencie
----------

1. 1 2  MECA, Daniel. Textový editor Text 602 se představuje. *Mikrobáze* (Praha: 602. ZO Svazarmu), 1989, čís. 6.
2. ↑  ŠVELCH, Jaroslav. Text, příběh a stroj: Digitální textualita a textové počítačové hry v Československu 80. let 20. století. In:  *V sieti strednej Európy: nielen o elektronickej literatúre:*. Ed. Bogumiła Suwara, Zuzana Husárová. 1. vyd. Bratislava : SAP : Ústav svetovej literatúry SAV, 2012. 312 s. Dostupné online. ISBN 978-80-8095-076-7.
3. ↑   Software pro PC XT/AT ze 602. ZO Svazarmu. *Amatérské radio* (Praha: Naše vojsko), 1989, roč. XXXVIII, čís. 7, s. 262.

Iné projekty
------------

Commons
* Spolupracuj na Commons Commons ponúka multimediálne súbory na tému **Text602**

Externé odkazy
--------------

* Historické aplikace aneb „Co všechno vodnés čas" I. na Slunečnice.cz
* Staré programy patří na počítač
* Text602 aneb tuzemská klasika v článku Historie vývoje textových editorů: textové procesory s grafickým uživatelským rozhraním na serveri Root.cz
* České editory pro DOS v roce 1995 : Text602 3.1 – dobová recenzia a porovnanie

Zdroj
-----

*Tento článok je čiastočný alebo úplný preklad článku Text602 na českej Wikipédii.*

Autoritné údaje: * NK ČR: ph118133